Em Benni isch gschmuech worde. Dr Bildschirm isch wider schwarz gsy. «Was söll ig  jitz mache?» Vorsichtig het sich dr Benni dr Muus gnächeret. Mou, die tuet wider wi normal, ds Pfyli isch uf em Bildschirm umezybet. Plötzlich isch dr Compi läbig worde. Im Lutsprächer het's tschäderet, wi albe we dr Grossvatter ds Gugguggerli ufzoge het. Nachhär isch e Text cho: »Prinzessinnenrettungsprogramm für Benni, bitte klicke mit der Maus dreimal in jede Bildschirmegge und blinzle drei Mal mit dem linken Auge." Dr Benni het brav i jede Egge drümal klicket. Ds Blinzle isch ihm aber de doch z blöd  vorcho. «Bitte Blinzeln nicht vergessen, bitte innert 20 Sekunden dreimal blinzeln, sonst wird das Programm abgebrochen!» isch uf em Bildschirm gstande. «Geit's no!», het dr Benni gruefe, isch aber sofort wider lyslig gsy - we jitz öpper ufwacht! Sicherheitshalber het er blinzlet, grad zäh Mal nachenand, me weis nie, vilecht nützt's öppis.